Source: http://scripta.kotus.fi/visk/sisallys.php?p=1224
Timestamp: 2020-08-08 09:30:40+00:00

Document:
VISK - § 1224 Semanttissijaiset lausekkeet vs. adverbit ja adpositiot
SISÄLLYS > ILMIÖT > Sijamuotojen syntaksia ja semantiikkaa > Yleistä > Kieliopilliset sijat ja adverbiaalien sijat > § 1224 Semanttissijaiset lausekkeet vs. adverbit ja adpositiot
Semanttissijaisilla lausekkeilla on samantapainen merkitys kuin adverbi- ja lausekkeilla. Esimerkiksi sijaintipaikkaa ilmaistaan niin inessiivi- tai adessiivisijaisen edussanan sisältävällä substantiivilausekkeella kuin adverbi- tai postpositiolausekkeellakin (a). Vastaavasti olotilaa ilmaistaan mm. essiivi- tai abessiivisijaisen edussanan sisältävällä nominaalisella lausekkeella sekä adverbi- tai postpositiolausekkeella (b), merkitystä ’kanssa’ adpositiolausekkeella ja tietyissä yhteyksissä komitatiivisijaisella lausekkeella (c). Temporaalisena adverbiaalina esiintyy mm. essiivisijainen sekä adverbi- tai adpositiolauseke (d). Lyhyyden vuoksi tässä kieliopissa käytetään joskus esim. nimityksiä inessiivi- tai essiivilauseke, kun tarkoitetaan inessiivi- ja essiivisijaista lauseketta.
Tiedätkö keitä muita asuu talossaNP? (k) | TäälläAdvP asuu kolme naista, – –. (k) | Minun luokallani on eräs lapsi, joka asuu [varuskunnan lähellä]PP. (k)
Siinä hän seisoo, oven suussa kädet pitkin kylkiä, paidattaNP ja paljaanaNP – –. (k) | Tää yks kahjo nimittäin oli [ilman paitaa]PP – –. (k) | Ja tällä tavallako minä pakenen, alastiAdvP ja aseettaNP? – –. (k)
Äiti tuli [lastensa kanssa]PP Burundista Tansaniaan kävellen rajan yli. (E) | Pääministeri Paavo Lipponen ja puoliso Päivi Lipponen saapuivat lapsineenNP – –. (E)
– – niin kaukaisista asioista kuin vapaussodasta ei [tänä päivänä]NP puhuttaisi. (k) | Kartio toivoi, ettei asiakkaita enää tänäänAdvP tulisi – –. (k)
Sijapääte on substantiiviin vastaavassa suhteessa kuin adpositio: molemmat ilmaisevat, missä suhteessa sana on muuhun lauseeseen, esim. Kirja on hyllyllä ~ hyllyn päällä. Monilla paikallissijaisilla sanoilla on lisäksi kiteytynyttä adpositio- ja adverbikäyttöä: näillä tienoilla (substantiivi), viiden tienoilla (postpositio), hirveässä humalassa (substantiivi), hirveän humalassa (adverbi). Nominin sijamuodoilla ei voi kuitenkaan ilmaista kaikkia lokatiivisia suhteita; mm. sijaintia jonkin edessä tai takana sekä ylä- tai alapuolella ilmaistaan adpositiorakentein. (» § 648, 689, suhdesäännöstä » § 966.)
Semanttisten sijojen ja adpositioiden ilmaisemat merkityssuhteet ovat vain osin päällekkäisiä. Esimerkiksi sekä elatiivi että postpositio vuoksi ilmaisevat syytä, mutta ne eivät ole välttämättä keskenään vaihdettavissa: vuoksi ilmaisee missä tahansa lauseessa kausaalista suhdetta, kun taas elatiivisijainen lauseke saa kausaalisen tulkinnan vain tietyntyyppisten verbien yhteydessä.
Hän suuttui arvostelusta ~ arvostelun vuoksi. | Hän tapasi kirjoittajan *arvostelusta ~ arvostelun vuoksi.
Paikallissijainen lauseke voi myös kuulua osana johonkin konstruktioon, jolloin sitä ei vastaa adpositiolauseke; mm. omistuslauseen omistajaa ilmaistaan adessiivilausekkeella: Hänellä on pieni koira. Adpositiolauseke ei myöskään vastaa paikallissijaista silloin, kun tämä riippuu verbin rektiosta (» § 1225), esim. Pidän mansikoista; Perehdy asiaan hyvin; Se maistuu hyvälle ~ hyvältä.
Huom. Paikallissijainen tai vajaakäyttöisessä sijassa oleva substantiivi tai adjektiivi voidaan tulkita lauseyhteydessään adverbiksi tai ainakin adverbimaiseksi, esim. Yritys meni myttyyn; Ostin kirjan tosi halvalla (» § 684); aivan ongelmitta, ihan varkain (» § 1261 – 1263).

References: § 1224
 § 1224
 § 648
 § 966
 § 1225
 § 684
 § 1261